IZJAVE KOMISIJE

Uredba (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko – sprejetje zakonodajnega akta

(2021/C 269 I/01)

Izjava o obračunu predfinanciranja

Pri zgornjih mejah plačil v uredbi o večletnem finančnem okviru je bila upoštevana predpostavka, da se bo celotno predfinanciranje obračunavalo letno. Komisija meni, da bi dogovor, ki sta ga sozakonodajalca dosegla o uredbi o skupnih določbah, lahko privedel do tega, da bodo presežene veljavne zgornje meje večletnega finančnega okvira za odobritve plačil, ob upoštevanju pričakovanih plačilnih profilov. To bi lahko povzročilo zaostanek pri plačilih v drugi polovici naslednjega obdobja.

Izjava o strukturiranem dialogu v okviru začasnih ukrepov za uporabo skladov v odziv na izjemne in neobičajne okoliščine

V skladu z določbami, ki sta jih sprejela sozakonodajalca, mora Komisija nemudoma obvestiti Parlament in Svet o oceni razmer v zvezi z izjemnimi in neobičajnimi okoliščinami. Sozakonodajalca od Komisije tudi zahtevata, da ju nemudoma obvesti o predvidenih nadaljnjih ukrepih, ki temeljijo na začasnih ukrepih za uporabo skladov, ter ustrezno upošteva sprejeta stališča in stališča, izražena v strukturiranem dialogu, na katerega lahko Parlament ali Svet povabita Komisijo.

Te zahteve niso v skladu s členom 291(2) in (3) PDEU ter uredbo o postopku v odboru št. 182/2011, ki ne določata sodelovanja Parlamenta in Sveta pri nadzoru izvajanja Komisiji podeljenih izvedbenih pooblastil. Lahko privedejo do situacij, v katerih bi bila izvedbena pooblastila Komisije omejena. Zato lahko Komisija te zahteve izpolni le, če ne posegajo v njena izvedbena pooblastila, kot jih urejata člen 291 PDEU in uredba o postopku v odboru št. 182/2011.

Teh določb v nobenem primeru ni mogoče ponoviti v drugem pravnem okviru, v katerem niso predvidene izjemne in neobičajne okoliščine.

Izjava o nadaljnjih ukrepih za zaščito proračuna EU in sredstev Next Generation EU pred goljufijami in nepravilnostmi z zahtevo po obvezni uporabi enotnega orodja za podatkovno rudarjenje, ki ga zagotovi Komisija

V Medinstitucionalnem sporazumu med Evropskim parlamentom, Svetom Evropske unije in Evropsko komisijo o proračunski disciplini, sodelovanju v proračunskih zadevah in dobrem finančnem poslovodenju ter novih virih lastnih sredstev, vključno s časovnim načrtom za uvedbo novih virov lastnih sredstev, je v točkah 30 do 33 določeno, da mora Komisija dati na voljo integriran in interoperabilen informacijski sistem in sistem spremljanja, ki bo vključeval enotno orodje za podatkovno rudarjenje in oceno tveganja ter s katerim se bodo ocenjevali in analizirali zahtevani podatki, namen pa je njegova vsesplošna uporaba v državah članicah. Vse tri institucije so se poleg tega dogovorile, da bodo v zakonodajnem postopku v zvezi z zadevnimi temeljnimi akti lojalno sodelovale, da bi zagotovile nadaljnje ukrepanje na podlagi sklepov Evropskega sveta iz julija 2020 v zvezi s tem elementom.

Komisija meni, da dogovor, ki sta ga sozakonodajalca dosegla na podlagi člena 69(2) (odgovornosti držav članic) o obvezni uporabi enotnega orodja za podatkovno rudarjenje ter zbiranju in analizi podatkov o dejanskih lastnikih prejemnikov sredstev, ne zadostuje za okrepitev zaščite proračuna Unije in instrumenta Next Generation EU pred goljufijami in nepravilnostmi ter za zagotovitev učinkovitega preverjanja nasprotij interesov, nepravilnosti, primerov dvojnega financiranja in kaznive zlorabe sredstev. Zato pristop, o katerem sta se dogovorila sozakonodajalca v uredbi o skupnih določbah, ne odraža ustrezno želenega cilja in duha medinstitucionalnega sporazuma.

Izjava o zaščiti proračuna EU z uporabo deleža zadržanih plačil za programe deljenega upravljanja

Komisija meni, da dogovor sozakonodajalcev o zmanjšanju stopnje zadržanih plačil v okviru deljenega upravljanja z 10 % na 5 % povečuje tveganje, da se iz proračuna EU izplačajo zneski, ki so jih prizadele nepravilnosti.

Da bi se to tveganje čim bolj zmanjšalo, bo Komisija ustrezno uporabila prekinitve in začasne ustavitve plačil programom, kadar koli meni, da petodstotna stopnja zadržanja ne zadostuje za kritje zneska morebitnih nepravilnosti.